«Շիրակ» ֆուտբոլային թիմը մոռացել է անցած մրցաշրջանի խնդիրները: Մոտ էր չեմպիոնությանը, բայց մայիսին ՀՖՖ-ն հայտնեց, որ ակումբի մարզական տնօրեն Արարատ Հարությունյանը փորձել է «Բանանցի» ֆուտբոլիստ Էդվարդ Կպոդոյին համոզել փողի դիմաց այնպես անել, որ առաջնության 27-րդ տուրում իրենք պարտվեն «Շիրակին»: Հարությունյանը ցմահ զրկվեց ֆուտբոլային գործունեություն ծավալելու իրավունքից, իսկ թիմի միավորները կրճատվեցին 12-ով, եւ գյումրեցիները զրկվեցին չեմպիոն դառնալու հնարավորությունից: «Շիրակը» հրաժարվեց մասնակցել 2018-19 մրցաշրջանի Եվրոպա լիգային եւ ՀՀ առաջնությանը: Երբ հայտնի դարձավ, որ ՀՖՖ նախագահ Ռուբեն Հայրապետյանը գուցե այլեւս չպաշտոնավորի, որոշվեց առաջնությանը մասնակցել: ՀԺ-ի հետ զրույցում գլխավոր մարզիչ Վարդան Բիչախչյանը նշեց, որ իրենք հետ չեն նայում: